钦定古今图书集成/明伦汇编/闺媛典/第048卷 > 杜思纲妻陶氏〈宗婉王淑附〉
## 钦定古今图书集成/明伦汇编/闺媛典/第048卷 > 杜思纲妻陶氏〈宗婉王淑附〉

按《元史列女传》：“陶氏名宗媛，台州人，儒士杜思纲妻
也。归杜四载而夫亡，矢志守节。台州被兵，宗媛方居
姑丧，忍死护柩。为游军所执，迫胁之。媛曰：‘我若畏死，
岂留此耶？任汝杀我，以从姑于地下耳’！”遂遇害。其妹
宗婉，弟妻王淑，亦皆赴水死。

按《台州府志》：“陶宗媛，儒士杜思纲后妻，秘书丞陶宗谊之妹也。先是思纲娶沈氏，生一子，名勤而沈氏亡。
继娶宗媛，生一女。居四载而思纲殁。宗媛坚志守节，
经十八年，奉七十老姑，视沈出子不翅，亲育，悉毕其
婚姻。至正二十七年丁未，方国珍遁。九月壬寅，明师
入城，火焰烛天，宗媛居姑丧，忍死护其柩，不忍他适”，
为乱兵所执，迫胁之。宗媛曰：“我若畏死，岂留此耶？任
汝杀我，以从姑地下耳！”兵怒，剸刃于胫，深入三寸馀，
不见血而死。濒死时，无他言，惟念子勤不置。宗婉，周
本之妻，宗媛妹也，亦同日与嫂王氏赴水死。王淑，陶，
宗谊妻。宗媛，宗婉嫂也，与二姑同日闻变，抱其子长
属姆曰：“持以归其父。”乃披发乱走。明日事定，求之不
得。其妾梦见淑曰：“吾义不辱身，赴南邻杜氏井死矣。
所怀簪珥亦投其中，可闻汉生知之。”汉生，宗谊字也。
媵人以告，黎明觅之，皆在焉。时至正二十七年十月
乙巳，杨廉夫为传。